REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj: 06-2/294-13

23. jul 2013. godine

B e o g r a d

ZAPISNIK

19. SEDNICE ODBORA ZA PROSTORNO PLANIRANjE, SAOBRAĆAJ,

INFRASTRUKTURU I TELEKOMUNIKACIJE,

ODRŽANE 15. JULA 2013. GODINE

Sednica je počela u 10,08 časova.

Sednicom je predsedavao Dejan Radenković, predsednik Odbora.

Sednici su prisustvovali članovi Odbora: Zoran Bojanić, Gorica Gajić, Radmila Gerov, Slobodan Jeremić, Milan Lapčević, Vladimir Marinković, Stefana Miladinović, Aleksandar Senić, Rajko Stevanović i Željko Sušec.

Sednici je prisustvovao Velimir Stanojević (zamenik Srđana Spasojevića).

Sednici nisu prisustvovali članovi Odbora: Milan Kovačević, Mujo Muković, Vladimir Jovanović, Milovan Marković i Ljuban Panić (niti njihovi zamenici).

Sednici su prisustvovali iz Republičkog geodetskog zavoda Zoran Krejović, direktor i Miljana Kuzmanović Kostić, pomoćnik direktora.

Na predlog predsednika Odbora, jednoglasno, usvojen je sledeći :

D n e v n i r e d

1. Razmatranje Predloga zakona o izmenama i dopunama Zakona o državnom premeru i katastru;
2. Razno.

Pre prelaska na razmatranje utvrđenog dnevnog reda jednoglasno je usvojen zapisnik 17. sednice Odbora, održane 27. juna 2013. godine.

Prva tačka dnevnog reda - **Razmatranje Predloga zakona o izmenama i dopunama Zakona o državnom premeru i katastru**

U uvodnom izlaganju Zoran Krejović, direktor Republičkog geodetskog zavoda je ukazao da su razlozi za donošenje ovog zakona sadržani u potrebi da se otklone određeni suštinski nedostataci, koji su uočeni u dosadašnjoj primeni važećeg Zakona o državnom premeru i katastru.

Jedan od razloga je adekvatno regulisanje statusa zaposlenih u Republičkom geodetskom zavodu geodetske struke. Zaposleni sa srednjom geodetskom školskom spremom iako rade najsloženije poslove imaju male plate. Problem je rešavan zahvaljujući sopstvenim prihodima Zavoda. Međutim, nakon promene Zakona o budžetu kada su ukinuti sopstveni prihodi to više nije moguće.

Predlogom ovog zakona izvršeno je i preciziranje odredaba o izvođenju geodetskih radova i radu geodetskih organizacija, istovremeno rešava se i problem izdavanja geodetske licence. Takođe, izvršena je izmena pojedinih odredaba, koje uređuju postupak održavanja katastra nepokretnosti i masovnu procenu vrednosti nepokretnosti. Propisan je inspekcijski nadzor nad izdavanjem kartografskih publikacija, posle preuzimanja Geokarte ti poslovi su se pojavili kao važni i obimni pored ostalih inspekcijskih poslova. Istovremeno ovim predlogom zakona izvršeno je objedinjavanje administrativne takse i naknade kao preduslov za donošenje adekvatne Uredbe. Ostala usaglašavanja, koja nisu izvršena ovim predlogom zakona izvršiće se naknadno.

Miljana Kuzmanović Kostić, pomoćnik direktora Republičkog geodetskog zavoda, je posebno istakla da se predloženim zakonom reguliše inspekcijski nadzor nad kartografskim poslovima i da je Predlog zakona usaglašen sa odredbama Zakona o visokom obrazovanju i Zakona o budžetu.

U raspravi koja je usledila članovi Odbora su ukazali da u Predlogu zakona pitanje naknada nije dobro rešeno na način da Republički geodetski zavod ubuduće sam određuje takse. Predstavnik Republičkog zavoda objasnila je da će se pitanje cene naknada rešiti Uredbom, a cena je ostavljena kod privatnih geodetskih organizacija.

Na pitanje zašto se geodetskoj organizaciji, koja nije uskladila svoje poslovanje daje dodatni rok po članu 29. stav 2. Predloga zakona, ukazano je da je uočeno da su geodetske organizacije bile ograničene nekim opterećujućim uslovima i ovim izmenama im se omogućava dodatni rok da bi nastavile svoj rad. Posebno je naglašeno da je dobijena opšta saglasnost za ovakvo rešenje, koje se ne kosi ni sa čijim interesima. Kada je reč o razlici u platama radnika sa srednjom geodetskom školom i drugih zaposlenih, koji rade na istim ili sličnim poslovima odgovoreno je da je veoma visok procenat zaposlenih geodetske struke, a da postoji mogućnost da se amandmanom povećaju primanja i drugih, koji rade na istim ili sličnim poslovima. Na pitanje koliko je objekata prijavljeno od strane lokalnih samouprava za upis prava svojine, po donetom Zakonu, odgovoreno je da je do sada podneto oko 650.000 zahteva i da je visok procenat već preuzet.

Kada je reč o usklađenosti ovog predloga zakona sa Zakonom o visokom obrazovanju pojašnjeno je da se radi o terminološkom usklađivanju zbog licenci, jer su se inženjeri geodetske struke doškolovavali po raznim sistemima unazad deset godina i sada su obuhvaćeni jednim terminom.

Na kraju rasprave Odbor je, većinom glasova (8 za, 1 uzdržan i 3 nije glasalo), odlučio da predloži Narodnoj skupštini da prihvati Predlog zakona o izmenama i dopunama Zakona o državnom premeru i katastru, u načelu.

Za izvestioca odbora na sednici Narodne skupštine određen je Vladimir Marinković, član Odbora.

U diskusiji su učestvovali: Dejan Radenković, Zoran Krejović, Miljana Kuzmanović Kostić, Slobodan Jeremić, Radmila Gerov i Vladimir Marinković.

Druga tačka dnevnog reda - **Razno**

Povodom ove tačke dnevnog reda nije bilo predloga ni diskusije.

Na sednici Odbora vođen je tonski zapis.

Sednica je zaključena u 10,37 časova.

SEKRETAR PREDSEDNIK ODBORA

Biljana Ilić Dejan Radenković